Abrie was deel van die simboliese Groot Trek
Op 10 Desember 2013 het die simboliese Groot Trek vanaf Wasbank, waar die Voortrekkers die eerste keer in volle teenwoordigheid die Gelofte afgelê het, begin en Abrie du Plessis het dit meegemaak en deel sy ervaring met ons
Sien is glo! Die ervaring lê vars in my geheue, 16 Desember 2013, die 175 gedenkjaar van Bloedrivier. Soos vir die prediker om Jerusalem te besoek, was dit vir my om die simboliese trek mee te maak.
Met dank aan my opvoeders en met Kabous se ondersteuning kan ek feitelik my van 'n waardevolle stukkie geskiedenies vergewis.
Maandag, 9 Desember 2013, 05:00, en moeder help my om 'n ietwat onwillige Kabous in die horsebox te laai. Nietemin was ons betyds vir die onthulling van die klipstapel by Wasbank waar die Gelofte aan-vanklik vir die eerste keer afgelê is.
Met drie ossewaens, 25 perde en vier seisoene het ons tog amptelik op die 10de Desember 2013 begin. Nat reën en koud kry was 'n vulletjie, maar later sou die son sy beurt kry. Deur Blinkwater, Diggersgat, Dundee, De Jagersdrif, Doringberg tot by Bloedrivier het die perdegetal gegroei na bykans honderd. Dit het saam met die besoekers 'n onvergeetlike betekenis gekry. Na vyf dae se trek en ongeveer 100 km agter die rug, was die vervulling om die plek van wonders te bereik, oorweldigend.
Met Barrie Burger, 1 300 km vanaf Upington na Bloedrivier te perd, Saartjie (Sarina) van Bergen wat Donderdag by ons perde-kommando aangesluit het en Poena Ludick uit die kinderhuis van Kimberley was my vriendekring volmaak.
Dit was nogal lekker om te weet dat twee van die drie Vrystaat ondersteuners van Boshof af kom. Dit was ook lekker om te sien hoe, veral die jeug, die Gelofte ondersteun. Bietjie sleg om die oudste te wees, maar dalk veel om oor dankbaar te wees.
Laat mens wonder, wat is belangriker? Die verlede, hede of toekoms? Dink tog, daar is vir elke volk en sy ondersteuners iets wat aan homself behoort. Wonder soms oor vergewe, vergeet en versoening? Dankie tog vir 'n prediker wat ons die weg kom wys.